Polisieman skiet vriendin, homselfŉ Vrystaatse polisieman het glo sy vriendin en homself in ŉ veld naby Orkney, Noordwes, geskiet. Brig. Thulani Ngubane, ŉ polisiewoordvoerder, het gesê beamptes van die Orkney-polisiestasie het Woensdag omstreeks 18:00 ŉ oproep ontvang dat twee liggame in ŉ veld naby die Goedgevonden-kleinhoewe gevind is. “Die liggame het sowat 3 meter uit mekaar gelê. Die vrou, Kedibone Kotola (30), het ŉ koeëlwond deur haar linkeroog gehad. Die polisiebeampte, ao. Moeketsi Joseph Morekie (40) van die Vierfontein-polisiestasie, het ŉ koeëlwond bo sy linkeroor gehad. Sy dienspistool was steeds in sy linkerhand vasgeklem. Hulle het albei op hul rûe gelê,” het Ngubane gesê. Die polisie het op Moreki se dienspistool beslag gelê. Die polisie ondersoek ŉ saak van moord en selfmoord.